CELEX: 52021PC0397
Language: sl
Date: 2021-07-15
Title: Predlog UREDBA EVROPSKEGA PARLAMENTA IN SVETA o spremembi Uredbe (EU) št. 1286/2014 v zvezi s podaljšanjem prehodne ureditve za družbe za upravljanje, investicijske družbe in osebe, ki svetujejo o enotah kolektivnih naložbenih podjemov za vlaganja v prenosljive vrednostne papirje (KNPVP) in skladov, ki niso KNPVP, ali jih prodajajo

EVROPSKA KOMISIJA
            Bruselj, 15.7.2021
            COM(2021) 397 final
            2021/0215(COD)
            Predlog
            UREDBA EVROPSKEGA PARLAMENTA IN SVETA 
            o spremembi Uredbe (EU) št. 1286/2014 v zvezi s podaljšanjem prehodne ureditve za družbe za upravljanje, investicijske družbe in osebe, ki svetujejo o enotah kolektivnih naložbenih podjemov za vlaganja v prenosljive vrednostne papirje (KNPVP) in skladov, ki niso KNPVP, ali jih prodajajo
            (Besedilo velja za EGP)
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Razlogi za predlog in njegovi cilji
            
            
               Uredba (EU) št. 1286/2014
                  1
                malim vlagateljem omogoča, da lažje razumejo in primerjajo paketne naložbene produkte za male vlagatelje in zavarovalne naložbene produkte (v nadaljnjem besedilu: PRIIP) ter sprejemajo bolj informirane naložbene odločitve. PRIIP med drugim vključujejo kolektivne naložbene podjeme za vlaganja v prenosljive vrednostne papirje (v nadaljnjem besedilu: KNPVP) in alternativne investicijske sklade za male vlagatelje (v nadaljnjem besedilu: AIS).
            
            
               Da bi dosegla svoje cilje, Uredba (EU) št. 1286/2014 od proizvajalcev PRIIP zahteva, da izpolnjujejo enoten sklop zahtev po razkritjih o produktih in malim vlagateljem zagotovijo dokument s ključnimi informacijami o vsakem PRIIP, ki ga ponujajo. Razkrite informacije bi morale malim vlagateljem omogočiti lažje razumevanje gospodarske narave in tveganj posameznih PRIIP ter njihovo primerjavo. Večja preglednost in harmonizacija koristita tudi notranjemu trgu finančnih storitev, saj ustvarjata enake konkurenčne pogoje za PRIIP in distribucijske kanale.
            
            
               Uredba (EU) št. 1286/2014 določa obliko in vsebino dokumenta s ključnimi informacijami. Prav tako pooblašča evropske nadzorne organe, tj. Evropski bančni organ, Evropski organ za zavarovanja in poklicne pokojnine ter Evropski organ za vrednostne papirje in trge (kot so bili ustanovljeni z uredbami (EU) št. 1093/2010
                  2
               , 1094/2010
                  3
                oziroma 1095/2010
                  4
               ), da skupaj oblikujejo regulativne tehnične standarde, ki določajo prikaz in vsebino dokumenta s ključnimi informacijami, njegovo standardno obliko, metodologijo za prikaz tveganja in donosa ter izračun stroškov, pogoje za pregled informacij iz dokumenta s ključnimi informacijami in najmanjšo pogostost takega pregledovanja ter pogoje za posredovanje dokumenta s ključnimi informacijami malim vlagateljem. Delegirana uredba Komisije (EU) 2017/653
                  5
                določa regulativne tehnične standarde.
            
            
               Člen 32 Uredbe (EU) št. 1286/2014 določa prehodno ureditev, v skladu s katero so družbe za upravljanje, investicijske družbe in osebe, ki svetujejo o enotah KNPVP in skladov, ki niso KNPVP, ali jih prodajajo, začasno izvzete iz zahteve po posredovanju dokumenta s ključnimi informacijami malim vlagateljem. Ta ureditev se trenutno uporablja do 31. decembra 2021 (v nadaljnjem besedilu: prehodna ureditev).
            
            
               Tej uredbi so priložene spremembe Delegirane uredbe Komisije (EU) 2017/653. Glede na čas, ki je potreben za izvedbo navedenih sprememb Delegirane uredbe (EU) 2017/653, in zaradi zmanjšanja pravne negotovosti ta uredba podaljšuje prehodno ureditev do 30. junija 2022.
            
            
               Spremembe Delegirane uredbe (EU) 2017/653 temeljijo na osnutku regulativnih tehničnih standardov, ki so ga evropski nadzorni organi skupaj predložili 3. februarja 2021. Osnutek regulativnih tehničnih standardov vključuje:
            
            
               ·nove metodologije za izračun ustreznih scenarijev uspešnosti in revidiran prikaz scenarijev, da se zagotovi, da mali vlagatelji nimajo neustreznih pričakovanj glede možnih donosov;
            
            
               ·revidirane zbirne kazalnike stroškov ter spremembe vsebine in prikaza informacij o stroških PRIIP, da bi malim vlagateljem omogočili boljše razumevanje različnih vrst stroškovnih struktur in olajšali uporabo teh informacij osebam, ki svetujejo o PRIIP ali jih prodajajo;
            
            
               ·spremenjeno metodologijo za izračun transakcijskih stroškov, da se obravnavajo praktični izzivi, ki so se pojavili pri uporabi obstoječih pravil, in vprašanja v zvezi z njihovo uporabo za nekatere vrste naložb;
            
            
               ·spremenjena pravila za PRIIP, ki ponujajo več različnih možnosti naložb, da se pojasnijo informacije o vplivu na stroške.
            
            
               Osnutek regulativnih tehničnih standardov vsebuje tudi določbe v zvezi z informacijami o pretekli uspešnosti za nekatere vrste KNPVP, AIS za male vlagatelje in zavarovalnih naložbenih produktov.
            
            
               Ta uredba vključuje tudi spremembe Direktive 2009/65/ES
                  6
               , da bi se preprečilo, da vlagatelji od 1. julija 2022 prejmejo dva predpogodbena dokumenta z razkritji v zvezi z istim KNPVP (tj. dokument s ključnimi informacijami in ključne podatke za vlagatelje v skladu z navedeno direktivo).
            
            
               Na podlagi tega predloga se bo Uredba (EU) št. 1286/2014 od 1. julija 2022 uporabljala za družbe za upravljanje, investicijske družbe in osebe, ki svetujejo o enotah KNPVP in skladov, ki niso KNPVP, ali jih prodajajo, kar sovpada z začetkom uporabe sprememb Direktive 2009/65/ES in Delegirane uredbe (EU) 2017/653.
            
            
               Skladnost z veljavnimi predpisi s področja zadevne politike
            
            
               V skladu s členi 78 do 82 in členom 94 Direktive 2009/65/ES morajo investicijske družbe in družbe za upravljanje KNPVP pripraviti ključne podatke za vlagatelje. Države članice se lahko odločijo za uporabo istih pravil za sklade, ki niso KNPVP. 
            
            
               Namen ključnih podatkov za vlagatelje je vlagateljem omogočiti „da lahko razumejo naravo in tveganja investicijskega proizvoda, ki jim je ponujen, ter zato sprejemajo informirane odločitve o naložbah.“ Ključni podatki za vlagatelje so kratek dokument (dve strani ali tri za strukturirane KNPVP) v standardni obliki, pri čemer so informacije predstavljene v določenem zaporedju, ki omogoča primerjavo med različnimi KNPVP. Informacije so predstavljene v nestrokovnem jeziku, tako da jih mali vlagatelji razumejo. Ključni podatki za vlagatelje bi morali biti samostojen dokument; njegovi bistveni elementi bi morali biti razumljivi vlagateljem brez sklicevanja na druge dokumente in skladni z ustreznimi deli prospekta KNPVP. Dokument temelji na splošni zahtevi, da morajo biti razkrite informacije poštene, jasne in nezavajajoče.
            
         
         
            
               Poleg opredelitve KNPVP in kratkega opisa njegovih naložbenih ciljev ter naložbene politike ključni podatki za vlagatelje vsebujejo:
            
            
               ·oddelek o stroških in pristojbinah v skladu s standardno obliko za prikaz in razlago stroškov, vključno z ustreznimi opozorili, da so vlagatelji ustrezno obveščeni o stroških, ki jih bodo imeli, in njihovi višini kot deležu zneska kapitala, ki se vloži v sklad;
            
            
               ·oddelek o tveganjih in donosih, ki vključuje podrobna pravila o prikazu profila tveganja in donosa produkta z uporabo sintetičnega kazalnika, dopolnjenega z opisnimi pojasnili samega kazalnika in tveganj, ki v njem niso zajeta. Ključni podatki za vlagatelje se lahko sklicujejo na prospekt KNPVP, ki razkriva podrobnejše informacije o zadevnih tveganjih;
            
            
               ·oddelek o uspešnosti, v katerem je predstavljena pretekla uspešnost ali, v ustreznih primerih, predvideni scenariji uspešnosti.
            
            
               Ključni podatki za vlagatelje so postali merilo za razkritja v okviru za PRIIP. Določbe o razkritjih iz Uredbe (EU) št. 1286/2014 v veliki meri temeljijo na tistih iz Direktive 2009/65/ES. Dokument s ključnimi informacijami temelji na modelu ključnih podatkov za vlagatelje in je standardiziran informativni dokument, v katerem so na preprost, razumljiv in primerljiv način predstavljene ključne značilnosti (vključno s stroški ter morebitnimi tveganji in donosi) določenega PRIIP. Uredba (EU) št. 1286/2014 vsebuje tudi podrobna pravila o tem, kdaj in kako morajo proizvajalci in tisti, ki prodajajo PRIIP ali svetujejo o njih, malim vlagateljem zagotoviti dokument s ključnimi informacijami.
            
            
               Splošneje je cilj Uredbe (EU) št. 1286/2014 zagotoviti, da imajo mali vlagatelji možnost sprejemanja boljših naložbenih odločitev in se jih odvrača od produktov, ki niso optimalni ali ki se zavajajoče prodajajo, s čimer bi se pripomoglo k ponovni vzpostavitvi zaupanja v finančni sistem. Pravila za dokument s ključnimi informacijami so v primerjavi z določbami o ključnih podatkih za vlagatelje načrtno zasnovana tako, da olajšujejo primerjavo veliko širšega nabora naložbenih produktov za male vlagatelje, (med drugim) vključno s skladi KNPVP in skladi, ki niso KNPVP, za male vlagatelje, zavarovalnimi naložbenimi produkti, izvedenimi finančnimi instrumenti, strukturiranimi produkti ter drugimi paketnimi zavarovalnimi in naložbenimi produkti.
            
            
               Standardi za razkritja za funkcionalno podobne in nadomestljive PRIIP izboljšujejo preglednost in primerljivost, hkrati pa zmanjšujejo zmedo zaradi uporabe pojmov, specifičnih za posamezne sektorje. To malim vlagateljem pomaga razumeti produkte, ki jih kupujejo, in jim zaupati, hkrati pa preprečuje regulativno arbitražo in spodbuja regulativno doslednost, kar bi moralo olajšati nadzor, znižati stroške in podpirati cenovno konkurenco. Usmerjena standardizacija v okviru za PRIIP ni enoten pristop, ki ustreza vsem, ampak vključuje razdelitev PRIIP v štiri kategorije in ustrezno prilagoditev zahtev po razkritjih. Ena od kategorij je namenjena produktom, ki linearno sledijo osnovni naložbi – to zajema večino KNPVP, AIS za male vlagatelje in zavarovalnih produktov, vezanih na enoto. Hkrati dokument s ključnimi informacijami zagotavlja enoten prikaz ključnih informacij ne glede na kategorijo, kadar so si PRIIP dovolj podobni, da to omogočajo.
            
            
               Prehodna ureditev za sklade KNPVP in sklade, ki niso KNPVP, je bila v času sprejetja utemeljena z relativno kratkim časom od uvedbe ključnih podatkov za vlagatelje (1. julij 2011). Sozakonodajalca sta v uvodni izjavi 35 Uredbe (EU) št. 1286/2014 navedla, da „bi bilo takšnim KNPVP ustrezno zagotoviti prehodno obdobje petih let“ in da bi „[p]o izteku tega prehodnega obdobja [...] ta uredba zanje veljala, če to prehodno obdobje ne bi bilo podaljšano.“
            
            
               Z Uredbo (EU) 2019/1156 Evropskega parlamenta in Sveta
                  7
                je bila prehodna ureditev podaljšana do 31. decembra 2021 z opombo (uvodna izjava 14), da bi si morali „[v]se institucije in nadzorni organi [...] brez poseganja v to podaljšanje prizadevati za čim hitrejše ukrepanje, da se olajša prenehanje prehodnega izvzetja.“
            
            
               Da bi dosegli ta cilj, so evropski nadzorni organi skupaj sprejeli regulativne tehnične standarde o spremembi Delegirane uredbe (EU) 2017/653, ki so jih predložili 3. februarja 2021. Na kratko se regulativni tehnični standardi nanašajo na naslednje:
            
            
               Scenariji uspešnosti
            
            
               Evropski nadzorni organi zmanjšujejo tveganje preveč optimističnih scenarijev uspešnosti za vse vrste PRIIP, pri čemer imajo proizvajalci PRIIP na splošno možnost, da pri pripravi scenarijev uporabijo nižje percentile ocenjene porazdelitve prihodnjih donosov, kadar je to upravičeno. To bi proizvajalcem PRIIP omogočilo, da pripravijo scenarije, ki so bolj konservativni, če menijo, da obstaja pomembno tveganje, da bodo opisani scenariji pri vlagateljih vzbujali neustrezna pričakovanja. Vendar metodologija proizvajalcem PRIIP ne dovoljuje uporabe višjih percentilov.
            
            
               Evropski nadzorni organi na podlagi rezultatov potrošniškega testiranja področjem, ki jih je treba zajeti v scenarijih uspešnosti za vse PRIIP, dodajajo najmanjši donos produkta.
            
            
               Za PRIIP kategorije 2 (ki vključujejo večino skladov KNPVP in skladov, ki niso KNPVP) evropski nadzorni organi predlagajo revidirano metodologijo za izračun „ugodnih“, „zmernih“ in „neugodnih“ scenarijev uspešnosti, da bi se zmanjšala pogostost procikličnosti in čim bolj zmanjšala možnost zavajajočih ocen, kar bi lahko ustvarilo neustrezna pričakovanja malih vlagateljev. Ta metodologija zlasti podaljšuje obdobje zajema podatkov, na katerih temelji izračun scenarijev, s 5 na 10 let, da bi se obravnavala vprašanja procikličnih ocen. Poleg tega scenarije pridobiva neposredno iz razdelitve preteklih donosov, da se malim vlagateljem pojasni matematična povezava med preteklimi donosi in vrednostmi iz scenarijev.
            
            
               Za stresni scenarij evropski nadzorni organi ohranjajo sedanjo metodologijo, saj se je to izkazalo za učinkovit kazalnik učinka skrajno neugodnih tržnih dogodkov, kot je začetni finančni šok v letu 2020 zaradi krize zaradi COVID-19.
            
            
               Pretekla uspešnost
            
            
               V oddelku „Druge pomembne informacije“ dokumenta s ključnimi informacijami evropski nadzorni organi vključujejo povezavo na alternativen spletni vir ali zunanji dokument, ki vsebuje standardizirane podatke o pretekli uspešnosti. Prav tako standardizirajo vsebino in metodologijo pretekle uspešnosti v novi Prilogi VII k Delegirani uredbi (EU) 2017/653. Predlagana metodologija temelji na pristopu za ključne podatke za vlagatelje, po potrebi s posebnimi prilagoditvami. Za PRIIP, ki niso kategorije 2, evropski nadzorni organi ohranjajo sedanji pristop prikazovanja samo scenarijev uspešnosti.
            
            
               Stroški
            
            
               Evropski nadzorni organi revidirajo zbirne kazalnike stroškov ter spreminjajo vsebino in prikaz informacij o stroških PRIIP, da bi malim vlagateljem omogočili boljše razumevanje različnih vrst stroškovnih struktur in olajšali uporabo teh informacij osebam, ki prodajajo PRIIP ali svetujejo o njih, med drugim tako, da zahtevajo, da se podrobne informacije o stroških paketnih naložbenih produktov za male vlagatelje (kot jih zajema Direktiva 2014/65/EU
                  8
                oz. MiFID II) predstavijo v denarnih zneskih v skladu s členom 50(2) Delegirane uredbe (EU) 2017/565
                  9
               . Za zavarovalne naložbene produkte so stroški še vedno izraženi kot „zmanjšanje donosa“.
            
            
               Evropski nadzorni organi spreminjajo metodologijo za izračun transakcijskih stroškov, da bi obravnavali praktične izzive z uporabo pravil o porazdelitvi. Prav tako preprečujejo negativne transakcijske stroške tako, da določajo najnižji znesek na ravni eksplicitnih stroškov.
            
         
         
            
               V skladu s členom 33 Uredbe (EU) št. 1286/2014 mora Komisija oceniti, ali bi bilo treba prehodno ureditev za sklade KNPVP in sklade, ki niso KNPVP, „podaljšati ali pa bi določbe o ključnih informacijah za vlagatelje iz Direktive 2009/65/ES, potem ko se ugotovi, kaj vse je treba prilagoditi, lahko nadomestili z dokumentom s ključnimi informacijami za vlagatelje [...] ali obravnavali kot enakovredne temu dokumentu.“
            
            
               V zvezi s tem predlog evropskih nadzornih organov za revidiran sklop regulativnih tehničnih standardov vsebuje številne prilagoditve, ki upravičujejo nadomestitev ključnih podatkov za vlagatelje z dokumentom s ključnimi informacijami pri zadevnih produktih:
            
            
               ·Zahteva, da se v dokument s ključnimi informacijami vključi zunanja povezava z informacijami o pretekli uspešnosti za posamezne produkte, ki se izračunajo s standardno metodologijo, malim vlagateljem pomaga, da še naprej uporabljajo take informacije, da bi ocenili, kako uspešen je vsak produkt glede na njegovo referenčno merilo, kar je pomembno za primerjanje produktov, ki se aktivno upravljajo.
            
            
               ·Uvedba standardiziranih scenarijev uspešnosti za KNPVP in sklade, ki niso KNPVP, bo vlagateljem nudila popolnejšo sliko vrst rezultatov v zvezi uspešnostjo, ki jih je mogoče pričakovati od produkta, hkrati pa olajšala primerljivost z drugimi vrstami naložbenih in zavarovalnih produktov za male vlagatelje.
            
            
               ·Vlagatelji bodo imeli koristi od večje primerljivosti zaradi standardnega okvira za razkritje skupnih stroškov pri vseh PRIIP, vključno s KNPVP in skladi, ki niso KNPVP. Poleg tega več predlaganih sprememb regulativnih tehničnih standardov neposredno obravnava pomisleke, ki so jih izrazili proizvajalci produktov KNPVP, vključno s spremenjeno metodologijo za izračun transakcijskih stroškov in večjo uskladitvijo podrobnih informacij o stroških za paketne naložbene produkte za male vlagatelje z okvirom za razkritje stroškov iz MiFID II. Te spremembe bodo omejile stroške prilagajanja pravilom o razkritju stroškov PRIIP za sektor upravljanja premoženja.
            
            
               ·Ključni podatki za vlagatelje in dokument s ključnimi informacijami zahtevajo izračun sintetičnega, številčnega in enotnega zbirnega kazalnika tveganja na podlagi združevanja različnih tveganj (če je mogoče) in skupaj z zadostnimi opisnimi pojasnili. Trenutno se metodologije za izračun tega kazalnika nekoliko razlikujejo med obema okviroma za razkritja, kar lahko povzroči zmedo med malimi vlagatelji, ki poskušajo primerjati med okviroma. Prehod na skupno metodologijo bo izboljšal primerljivost. Hkrati se lahko zaradi spremembe metodologije nekateri produkti razvrstijo v drugačno kategorijo tveganja, kar lahko privede do zavajajočega vtisa, da so postali manj tvegani. To je bilo delno rešeno z možnostjo za proizvajalce, da kazalnik tveganja pod določenimi pogoji popravijo navzgor (ne pa navzdol).
            
            
               2.PRAVNA PODLAGA, SUBSIDIARNOST IN SORAZMERNOST
            
            
               Pravna podlaga
            
            
               Tako kot Uredba (EU) št. 1286/2014, ki jo želi spremeniti, ta predlog temelji na členu 114 Pogodbe o delovanju Evropske unije. 
            
            
               Subsidiarnost (za neizključno pristojnost)
            
            
               V skladu z načelom subsidiarnosti se lahko ukrepi na ravni Unije sprejmejo samo, če države članice predvidenih rezultatov ne morejo doseči same. Ukrepanje Unije je potrebno, da se odpravijo ovire za notranji trg finančnih storitev in produktov z uvedbo enotnega pristopa za razkritja v zvezi s PRIIP. Zakonodaja, ki se spreminja, je sprejeta ob doslednem upoštevanju načela subsidiarnosti, vsaka njena sprememba pa mora biti narejena na podlagi predloga Komisije.
            
            
               Sorazmernost
            
            
               To ukrepanje na ravni Unije je potrebno za zagotovitev, da pristojni organi in proizvajalci PRIIP učinkovito uporabljajo pravila o PRIIP. Zagotovilo bo, da bodo cilji Uredbe (EU) št. 1286/2014 doseženi na celotnem notranjem trgu, s čimer bo zagotovljena visoka raven preglednosti trga in varstva malih vlagateljev.
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               Temu predlogu ni priložena ločena ocena učinka, saj je bila za Uredbo (EU) št. 1286/2014 že pripravljena ocena učinka.
            
            
               Ta predlog ne spreminja vsebine uredbe niti ne ustvarja novih obveznosti za udeležence na trgu. Zadeva le šestmesečno podaljšanje prehodne ureditve (tj. do 30. junija 2022) za družbe za upravljanje, investicijske družbe ter osebe, ki svetujejo o enotah KNPVP in skladov, ki niso KNPVP, ali jih prodajajo (člen 32 uredbe). Namen je zagotoviti pravno varnost za sektor in pristojne organe pri pripravah na uporabo novih pravil iz Delegirane uredbe (EU) 2017/653 in Direktive 2009/65/ES, kakor je bila spremenjena.
            
            
               4.PRORAČUNSKE POSLEDICE
            
            
               Ta predlog ne vpliva na proračun Komisije.
            
            
               2021/0215 (COD)
            
            
               Predlog
            
         
         
            
               UREDBA EVROPSKEGA PARLAMENTA IN SVETA
            
            
               o spremembi Uredbe (EU) št. 1286/2014 v zvezi s podaljšanjem prehodne ureditve za družbe za upravljanje, investicijske družbe in osebe, ki svetujejo o enotah kolektivnih naložbenih podjemov za vlaganja v prenosljive vrednostne papirje (KNPVP) in skladov, ki niso KNPVP, ali jih prodajajo
            
            
               (Besedilo velja za EGP)
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 114 Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Evropskega ekonomsko-socialnega odbora
                  10
               , 
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)Člen 5 Uredbe (EU) št. 1286/2014 Evropskega parlamenta in Sveta zahteva
                  11
               , da proizvajalci paketnih naložbenih produktov za male vlagatelje in zavarovalnih naložbenih produktov (v nadaljnjem besedilu: PRIIP) pripravijo dokument s ključnimi informacijami. 
            
            
               (2)Vendar člen 32(1) navedene uredbe vsebuje izvzetje glede priprave dokumenta s ključnimi informacijami za družbe za upravljanje, kot so opredeljene v točki (b) člena 2(1) Direktive 2009/65/ES Evropskega parlamenta in Sveta
                  12
               , investicijske družbe iz člena 27 navedene direktive in osebe, ki svetujejo o enotah KNPVP iz člena 1(2) navedene direktive ali jih prodajajo, ki se uporablja do 31. decembra 2021 (v nadaljnjem besedilu: prehodna ureditev). V členu 32(2) Uredbe (EU) št. 1286/2014 je določeno, da kadar država članica pravila o obliki in vsebini ključnih podatkov za vlagatelje iz členov 78 do 81 Direktive 2009/65/ES uporablja za sklade, ki niso KNPVP in se ponujajo malim vlagateljem, se prehodna ureditev uporablja za družbe za upravljanje, investicijske družbe in osebe, ki svetujejo o enotah takih skladov, ki niso KNPVP, ali jih prodajajo malim vlagateljem.
            
            
               (3)Delegirana uredba Komisije (EU) 2017/653
                  13
                dopolnjuje Uredbo (EU) št. 1286/2014 z določitvijo regulativnih tehničnih standardov glede prikaza, vsebine in standardne oblike dokumenta s ključnimi informacijami, metodologije za prikaz tveganja in donosa ter izračun stroškov, pa tudi pogojev za pregled informacij iz dokumenta s ključnimi informacijami in najmanjše pogostosti takega pregledovanja ter pogojev za posredovanje dokumenta s ključnimi informacijami malim vlagateljem.
            
            
               (4)Komisija je [UL, vstavite datum] sprejela Delegirano uredbo Komisije (EU).../2021
                  14
                o spremembi Delegirane uredbe (EU) 2017/653, da bi družbam za upravljanje, investicijskim družbam in osebam, ki svetujejo o enotah KNPVP in skladov, ki niso KNPVP, ali jih prodajajo, med drugim olajšala uporabo prikaza, vsebine in standardne oblike dokumenta s ključnimi informacijami. Za datum začetka uporabe Delegirane uredbe (EU) .../2021 je bil določen 1. julij 2022, da bi se navedenim družbam za upravljanje, investicijskim družbam in osebam, ki svetujejo o enotah KNPVP in skladov, ki niso KNPVP, ali jih prodajajo, zagotovilo dovolj časa, da se pripravijo na potek prehodne ureditve in s tem na obveznost priprave dokumenta s ključnimi informacijami. Ker je bil za datum začetka uporabe Delegirane uredbe (EU) .../2021 določen 1. julija 2022 in ker je treba zagotoviti, da konec prehodne ureditve sovpada z datumom začetka uporabe Delegirane uredbe (EU) .../2021, je treba trajanje prehodne ureditve podaljšati za šest mesecev, tj. do 30. junija 2022.
            
            
               (5)Uredbo (EU) št. 1286/2014 bi bilo treba zato ustrezno spremeniti.
            
            
               (6)Glede na zelo kratko obdobje, ki je preostalo do prvotnega poteka prehodne ureditve, bi morala ta uredba začeti veljati nemudoma –
            
            
               SPREJELA NASLEDNJO UREDBO:
            
            
               Člen 1
            
            
               V členu 32(1) Uredbe (EU) št. 1286/2014 se datum „31. decembra 2021“ nadomesti z datumom „30. junija 2022“.
            
            
               Člen 2
            
         
         
            
               Ta uredba začne veljati dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                  Za Evropski parlament
                        Za Svet
               
               
                  predsednik
                        predsednik
               
            
         
         
            
                  
                     (1)
                  
                        Uredba (EU) št. 1286/2014 Evropskega parlamenta in Sveta z dne 26. novembra 2014 o dokumentih s ključnimi informacijami o paketnih naložbenih produktih za male vlagatelje in zavarovalnih naložbenih produktih (PRIIP) (UL L 352, 9.12.2014, str. 1).
                        
               
               
                  
                     (2)
                  
                        Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).
                        
               
               
                  
                     (3)
                  
                        Uredba (EU) št. 1094/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za zavarovanja in poklicne pokojnine) in o spremembi Sklepa št. 716/2009/ES ter razveljavitvi Sklepa Komisije 2009/79/ES (UL L 331, 15.12.2010, str. 48).
               
               
                  
                     (4)
                  
                        Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).
                        
               
               
                  
                     (5)
                  
                        Delegirana uredba Komisije (EU) 2017/653 z dne 8. marca 2017 o dopolnitvi Uredbe (EU) št. 1286/2014 Evropskega parlamenta in Sveta o dokumentih s ključnimi informacijami o paketnih naložbenih produktih za male vlagatelje in zavarovalnih naložbenih produktih (PRIIP) z določitvijo regulativnih tehničnih standardov glede prikaza, vsebine, pregleda in revizije dokumentov s ključnimi informacijami ter pogojev za izpolnitev zahteve po posredovanju takih dokumentov (UL L 100, 12.4.2017, str. 1).
                        
               
               
                  
                     (6)
                  
                        Direktiva 2009/65/ES Evropskega parlamenta in Sveta z dne 13. julija 2009 o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (KNPVP) (UL L 302, 17.11.2009, str. 32).
                        
               
               
                  
                     (7)
                  
                        Uredba (EU) 2019/1156 Evropskega parlamenta in Sveta z dne 20. junija 2019 o olajšanju čezmejne distribucije kolektivnih naložbenih podjemov ter spremembi uredb (EU) št. 345/2013, (EU) št. 346/2013 in (EU) št. 1286/2014 (UL L 188, 12.7.2019, str. 55).
                        
               
               
                  
                     (8)
                  
                        Direktiva 2014/65/EU Evropskega parlamenta in Sveta z dne 15. maja 2014 o trgih finančnih instrumentov in spremembi Direktive 2002/92/ES in Direktive 2011/61/EU.
               
               
                  
                     (9)
                  
                        Delegirana uredba Komisije (EU) 2017/565 z dne 25. aprila 2016 o dopolnitvi Direktive 2014/65/EU Evropskega parlamenta in Sveta v zvezi z organizacijskimi zahtevami in pogoji poslovanja investicijskih podjetij ter opredeljenimi izrazi za namene navedene direktive (UL L 87, 31.3.2017, str. 1).
               
               
                  
                     (10)
                  
                        UL C […], […], str. […].
               
               
                  
                     (11)
                  
                        Uredba (EU) št. 1286/2014 Evropskega parlamenta in Sveta z dne 26. novembra 2014 o dokumentih s ključnimi informacijami o paketnih naložbenih produktih za male vlagatelje in zavarovalnih naložbenih produktih (PRIIP) (UL L 352, 9.12.2014, str. 1).
                        
               
               
                  
                     (12)
                  
                        Direktiva 2009/65/ES Evropskega parlamenta in Sveta z dne 13. julija 2009 o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (KNPVP) (UL L 302, 17.11.2009, str. 32).
                        
               
               
                  
                     (13)
                  
                        Delegirana uredba Komisije (EU) 2017/653 z dne 8. marca 2017 o dopolnitvi Uredbe (EU) št. 1286/2014 Evropskega parlamenta in Sveta o dokumentih s ključnimi informacijami o paketnih naložbenih produktih za male vlagatelje in zavarovalnih naložbenih produktih (PRIIP) z določitvijo regulativnih tehničnih standardov glede prikaza, vsebine, pregleda in revizije dokumentov s ključnimi informacijami ter pogojev za izpolnitev zahteve po posredovanju takih dokumentov (UL L 100, 12.4.2017, str. 1).
                        
               
               
                  
                     (14)
                  
                        UL C […], […], str. […].